WB-organiseerders moet bontstaanDeur Riaan Hofmeyr Argieffoto Met die Wêreldbeker-sokkertoernooi net ŉ paar maande weg, heers daar ontevredenheid oor die administrasie van die skouspel in Katar. Nasser Al-Khater, uitvoerende hoof van die organiseringskomitee, word tans met vrae gebombardeer. In Augustus is die aanvang van die toernooi met ŉ dag vervroeg – van 21 November na 20 November – om ŉ geleentheid vir die gasheerland te gee om net ná die openingseremonie in die eerste wedstryd van die toernooi te speel. Hoewel dit geen nuutjie is dat die gasheer of verdedigende kampioen in die openingswedstryd speel nie, kan die datumaanpassing tot ongelukkigheid lei. Daar is immers baie geld op die spel – veral wat uitsaaityd en reklamespasie betref. Advertensies is reeds verkoop en nou, met die aangepaste datum, moet daar weer van voor af onderhandel word. Vier jaar gelede moes adverteerders selfs meer as $500 000 vir ŉ reklame-insetsel van 30 sekondes by die openingskouspel in Rusland opdok. Datumgewys was die toernooi eintlik vanuit die staanspoor in omstredenheid gehul met die wedstryde wat vir die eerste keer ooit in November aangebied word. Normaalweg het die Wêreldbeker-aksie in Junie begin. Klubspanne wat altyd in Junie en Julie ŉ blaaskans geniet het, sal nou in die middel van hul seisoen moet plek maak ter wille van die toernooi. Daarbenewens is toeskouers ook ontevrede oor die onduidelikheid wat veral vermaak tydens die skouspel betref. Normaalweg verwag toeskouers waarde vir hul geld, juis omdat hulle hul beursies groot moes oopmaak om vir hul kaartjies te betaal. Meer as 1,8 miljoen kaartjies is gedurende die eerste verkoopsessie opgeraap, waarvan die heel goedkoopste teen R1 173 elk beskikbaar was. Anders as in Rusland – waar daar vier jaar gelede selfs ŉ tekort aan bier was – het Katar baie streng wette teen die gebruik van alkohol in die openbaar. Al-Khater het egter intussen bevestig dat alkohol in sekere gedeeltes buite die stadions bedien sal word. Volgens berigte sal alkohol vir drie uur vóór die wedstryd en vir ’n uur ná die kragmeting beskikbaar wees.